Diari Oficial de la Generalitat Valenciana


Sumari del DOGV 9993, del 26-11-2024 (2024/11009)

RESOLUCIÓ de 10 d'octubre de 2024, de declaració d'excepcionalitat i establiment de procediment d'adjudicació referit a 36 vivendes al carrer de Santa Cruz de Tenerife, números 16, 18 i 20, de Castelló de la Plana.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9993

Data del DOGV
:   26-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11417

CVE
:   OJFN-Z-4580-85891

Data del document
:   10-10-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

L'Entitat Valenciana de Vivenda i Sòl és titular d'un edifici en rehabilitació de 36 vivendes que forma part del patrimoni públic de vivenda de la Generalitat, i que se situa al carrer de Santa Cruz de Tenerife, números 16, 18 i 20, a Castelló de la Plana, amb expedient de qualificació provisional 12/1G/0002/2022 i codi de grup RE-01/08.

Correspon a l'Entitat Valenciana de Vivenda i Sòl la gestió i administració del patrimoni públic de vivenda titularitat de la Generalitat en els termes expressats en la legislació vigent o en els convenis que subscriga amb l'Administració de la Generalitat en virtut del que es disposa en l'article 72 de la Llei 16/2003, de 17 de desembre, de mesures fiscals, de gestió administrativa i financera i d'organització de la Generalitat, modificat per l'article 52 de la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat, en la redacció que en fa l'article 100 de la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, la qual té adscrita per disposició legal la totalitat del patrimoni de promoció pública de vivenda i sòl de la Generalitat.

La integració del parc públic de vivenda de la Generalitat ha d'anar acompanyada d'una mirada de conjunt i d'una estratègia integral que garantisca que l'ampliació del parc no acabe per reproduir dinàmiques de segregació urbana en uns certs entorns o barris.

En el paràgraf tercer de l'article 7.1 de la Llei 2/2017, de 3 de febrer, per la funció social de la vivenda de la Comunitat Valenciana, s'establix que s'haurà de vetlar en tot cas per evitar la concentració i segregació espacial de les vivendes del parc públic amb la finalitat de garantir la cohesió social.

En conseqüència, la declaració d'excepcionalitat busca, en este cas, fomentar una major heterogeneïtat social en el municipi amb l'objectiu de contrarestar les dinàmiques de segregació urbana, guetització i concentració de la pobresa, així com afavorir mesures orientades a promoure un major equilibri de població.

El Decret 106/2021, de 6 d'agost, del Consell, del Registre d’habitatge de la Comunitat Valenciana i del procediment d'adjudicació d'habitatges, en el capítol III, establix el règim de cessió i adjudicació de les vivendes protegides de promoció pública i les vivendes del patrimoni públic de vivenda de la Generalitat.

L'article 35 del decret esmentat establix una modalitat excepcional d'adjudicació de vivendes protegides de promoció pública i de les vivendes del patrimoni públic de vivenda de la Generalitat en atenció a circumstàncies extraordinàries o a necessitats especials de col·lectius determinats.

L'article 31.4 del Decret 68/2023, de 12 de maig, del Consell, pel qual s'aprova el Reglament de vivenda de protecció pública i règim jurídic de patrimoni públic de vivenda i sòl de la Generalitat, en relació amb les vivendes de protecció pública adquirides per la Generalitat amb la finalitat de complir necessitats de caràcter social, establix que el destí de les vivendes esmentades serà el de residència permanent en règim de lloguer o cessió d'ús a col·lectius desfavorits o vulnerables, com ara persones majors, jóvens o persones amb diversitat funcional, i seran destinades preferentment a rendes superiors a 2,5 vegades l'IPREM.

El Decret 68/2023 establix en la disposició addicional onzena que el Consell, les entitats locals i altres institucions públiques amb competències en matèria de vivenda establiran una preferència de reserva en favor de les persones jóvens d'almenys un 40 % en l'oferta de vivenda de protecció pública de promoció pública existent a partir de la seua entrada en vigor.

Segons les dades de l'Observatori d'Emancipació del Consell de la Joventut d'Espanya relatives al primer semestre de 2023, una persona jove hauria de dedicar el 93,9 % del seu salari net per a sufragar en solitari l'import del lloguer mitjà a Espanya.

A més, cal afegir que tindre un treball, en la majoria dels casos, tampoc és suficient per a accedir a una vivenda, perquè en general es produïx un sobreendeutament que deixa els jóvens en situació de pobresa o risc d'exclusió.

Esta situació a la qual es veu abocada la joventut ha de tindre una resposta immediata des de les polítiques de vivenda de Generalitat Valenciana mitjançant l'ampliació de l'oferta de vivenda destinada a este col·lectiu i en especial a les persones jóvens que estan iniciant la seua vida laboral.

La Llei 2/2017, de 3 de febrer, per la funció social de l'habitatge en l'article 2.4 prioritza l'accés a una vivenda a les dones, fills i filles supervivents de la violència masclista, als quals s'ha de destinar almenys un 10% del total de les vivendes.

Així mateix, l'article 2 de la llei esmentada inclou a les persones majors de 60 anys entre les condicions particulars que sumen per a prioritzar l'atenció dels grups que no poden accedir a una vivenda en condicions de mercat. D'esta manera es pretén evitar la segregació d'este col·lectiu i fomentar l'aportació dels seus coneixements i experiència a les restants generacions, com a mecanisme de suport generacional i d'integració de les persones majors en tots els àmbits de la vida social. En este informe cal fer esment d'este col·lectiu perquè representa un percentatge important de la demanda a la ciutat de Castelló de la Plana, segons les dades obtingudes d'Infohabitatge del mes d'agost passat.

La priorització de l'adjudicació de vivendes del patrimoni públic de vivenda requerix l'aplicació de la modalitat d'adjudicació excepcional prevista en l'article 35 del Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatges. A més, és necessària la qualificació de l'adjudicació de les 36 vivendes de l'edifici situat al carrer de Santa Cruz de Tenerife, números 16, 18 i 20, de Castelló de la Plana, com a adjudicació excepcional, així com la determinació dels criteris que han de regir en el procediment d'adjudicació excepcional.

En conseqüència, vista la proposta de la Direcció General de Vivenda, així com la resta de documentació que consta en l'expedient, i en compliment de les disposicions legals esmentades, es prioritza l'adjudicació de les 36 vivendes de l'edifici situat al carrer de Santa Cruz de Tenerife, números 16, 18 i 20, de Castelló de la Plana, als col·lectius esmentats.

De conformitat amb el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions (DOGV 9891, 12.07.2024),

RESOLC

*Primer*

Qualificar de caràcter excepcional l'adjudicació de les 36 vivendes de l'edifici situat al carrer de  Cruz de Tenerife, números 16, 18 i 20, de Castelló de la Plana, conforme al que s'establix en l'article 35 del Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatges.

*Segon*

Destinar estes 36 vivendes disponibles per a la seua adjudicació excepcional en arrendament a unitats de convivència inscrites en el Registre de demanda de vivenda que complisquen els requisits per a ser adjudicatàries i amb les següents condicions addicionals:

– Pertànyer a algun dels col·lectius següents:

•  Unitats de convivència (UC) formades exclusivament per persones jóvens menors de 35 anys: 18 vivendes (50 %)

•  Famílies nombroses: 4 vivendes i famílies monoparentals femenines o masculines: 5 vivendes (25 %)

• Unitats de convivència (UC) formades exclusivament per persones majors de 60 anys: 2 vivendes (5,6 %)

• UC que integren persones amb discapacitat superior al 33 %: 2 vivendes (5,6 %)

• UC que integren persones víctimes de violència sobre la dona: 4 vivendes (11,1 %)

• Resta d'UC inscrites en el Registre de demanda de vivenda que complisquen amb els ingressos mínims exigits: 1 vivenda (2,8 %)

De les 4 vivendes reservades a víctimes de violència sobre la dona podran oferir-se al Comissionat per a la Lluita contra la Violència sobre la Dona fins a un màxim del 25 % per a la seua adjudicació directa en el marc del Conveni de col·laboració entre la Vicepresidència i la Conselleria d'Igualtat i Polítiques Inclusives i l'Entitat Valenciana de Vivenda i Sòl, pel qual es facilita l'accés a vivendes en lloguer a dones en situació de violència de gènere.

– S'hauran de justificar ingressos mínims suficients que garantisquen que l'esforç que supose l'abonament de la renda del lloguer sense bonificar, més els gastos de comunitat, de la vivenda a la qual s'opte amb els seus elements vinculats, no supere el 25 % dels ingressos esmentats. Estos ingressos hauran de provindre de les rendes del treball, excepte per als col·lectius: víctimes de violència sobre la dona, majors de 60 anys i persones amb discapacitat.

En el quadre següent es detallen els costos estimats mensuals per vivenda, així com els ingressos mínims per a cadascuna d'elles:

|  |  |  |  |  |
| --- | --- | --- | --- | --- |
| *Tipologia* | *Superfície tipus m² útils* | *Nombre vivendes* | *Arrendament vivenda + gastos comuns* | *Ingressos mínims mensuals* |
| lot 1 (1 dorm.) | 45 | 2 | 346 € | 1.143 € |
| lot 2 (1 dorm.) | 50 | 4 | 385 € | 1.270 € |
| lot 3 (2 dorm.) | 62 | 20 | 477 € | 1.574 € |
| lot 4 (2 dorm.) | 79 | 5 | 608 € | 2.006 € |
| lot 4 (2 dorm.) | 81 | 5 | 623 € | 2.057 € |

  

*Tercer*

Totes elles s'adjudicaran pel procediment ordinari de baremació. Els criteris de baremació seran els que s'establixen en el capítol III del Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatges, que regula el règim de cessió i adjudicació de vivendes protegides de promoció pública i les vivendes del patrimoni públic de vivenda de la Generalitat.

En el cas en què no existisca demanda suficient es realitzarà una segona oferta en el termini d'un mes i successivament. En el supòsit d'inexistència de demanda vinculada a algun dels col·lectius específics després de la realització de dos processos d'oferta, les vivendes no adjudicades quedaran reassignades al grup de vivendes sense reserva específica.

Amb antelació suficient perquè els interessats en el procediment d'adjudicació d'estes vivendes puguen accedir al Registre de demanda de vivenda, tant el començament del procediment com la informació que hi estiga relacionada i que tinga transcendència per als possibles interessats hauran de ser objecte de publicitat per part d'EVHA a través dels mitjans que considere oportuns.

Contra esta resolució, que posa fi a la via administrativa, es podrà interposar un recurs potestatiu de reposició en el termini d'un mes a comptar de la notificació, de conformitat amb el que es disposa en l'article 112 en relació amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o directament un recurs contenciós administratiu davant de la sala contenciosa administrativa corresponent en el termini de dos mesos, comptats a partir de l'endemà d'haver rebut la notificació, d'acord amb el que s'establix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.

Tot això, sense perjuí que es puga fer ús de qualsevol altre recurs que s'estime oportú.

  

València, 10 d'octubre de 2024

Susana Camarero Benítez

Vicepresidenta i consellera de Servicis Socials, Igualtat i Vivenda